Til menighetsmøte i Heidal sokn

Otta, 19.10.2025

**Forordnede gudstjenester**

Det er Biskopen som fastsetter hvor mange gudstjenester det skal være i hvert sokn. Dette kalles forordnede gudstjenester. Soknet kan likevel ha flere gudstjenester og andakter ut over det forordnede antallet. Antall forordnede gudstjenester ble sist fastsatt i 2015 og for **Heidal sokn** sin del har antallet vært **32** gudstjenester i året.

Siden forrige fastsettelse har det vært en del endringer i den kirkelige staben og ressurser vi har til rådighet.

* Kommunale tilskudd har blitt betydelig redusert de siste årene, noe som har ført til reduksjoner i den kirkelige staben:
  + En 100 % stilling som kirketjener har blitt gjort om til 50 %. Totalt er kirketjenerressursen redusert fra 2,75 årsverk til 2,25 årsverk.
  + En 30 % stilling som organist har blitt dratt inn. Reduksjonen i organist-ressursen har ført til at vi må leie inn organister utenfra til en rekke gudstjenester og andre kirkelige handlinger.
  + Diakonstillingen med ½ årsverk er inndratt.
  + Prostipreststillingen som hadde 50% tjeneste i Sel kommune ble dratt inn i 2024. Presteressurser knyttet til Sel kommune ble med dette redusert fra 2 årsverk til 1 ½ årsverk.
* Besøket til gudstjenester hvor det ikke er dåp eller spesielt inviterte er meget lavt, og Sel kirkelige råd ønsker heller å satse på god kvalitet på anlednings-gudstjenestene framfor mange gudstjenester med få deltakere. Gudstjenesten skal fremme følelsen fra felleskap, og det skapes ikke med 2-3 deltakere.

I forbindelse med at prostipreststillingen ble dratt inn mai 2024 fikk Sel kirkelige råd innvilget en midlertidig endring av forordningen i perioden 01.07.2024 – 31.12.2025. Denne gikk ut på følgende:

*«….antall forordnede gudstjenester for sokna i Sel justeres ut fra bortfall av prostipreststillingen slik at det totale antallet går fra 110 til 90. Det brukes samme fordelingsnøkkel mellom sokna som nå, noe som innebærer at Sel får 44 (-10), Nord-Sel 20 (-4) og Heidal 26 (-6).»*

Erfaringer fra tiden med redusert antall gudstjenester har vært god. Vi har klart å bemanne opp gudstjenestene uten store ekstrakostnader og vikarbruk. De gudstjenestene som ble tatt ut av planen, var gudstjenester hvor det erfaringsvis var dårlig deltakelse og forholdsmessig høy ressursbruk. I de fleste tilfelles var det arrangert gudstjenester i tilstøtende fellesråd.

**Sel kirkelige råd (felles menighetsråd) vedtok 10. april 2025 følgende:**

*Sel kirkelige råd søker Biskopen i Hamar om at midlertidig forordning for menighetene i Sel, gitt av Biskopen i brev av 07.06.2024, søkes om å bli permanent. Denne forordningen gir følgende gudstjenester i de enkelte sokna:*

*Sel sokn: 44*

*Heidal sokn: 26*

*Nord-Sel sokn: 20*

*Totalt 90 forordnede gudstjenester i Sel kommune*

**Før saken oversendes på nytt til Biskopen, skal menighetsmøtet komme med en uttalelse om saken. Gir menighetsmøtet sin tilslutning til Sel kirkelige råd sitt vedtak, eller er det andre meninger?**

Med vennlig hilsen

for Sel kirkelige råd

Steinar Grønn

kirkeverge